

ΤΕΥΧΟΣ 10ο ΠΕΡΙΟΔΙΚΗ ΕΚΔΟΣΗ ΕΦΗΜΕΡΙΔΑΣ 10ου ΛΥΚΕΙΟΥ ΠΕΙΡΑΙΑ ΕΤΟΣ 2008

Η Τέχνη είναι συνδυασμός ελάχιστων στοιχείων και η ζωή, αγάπη και ελευθερία.

ΝΙΚΟΣ ΕΓΓΟΝΟΠΟΥΛΟΣ  
Ο υπερρεαλιστής ποιητής και ζωγράφος

Τέλος στον έλεγχο από τη λογική, τέλος στη λογοκρισία, ώρα να αντιτεθούμε στην καθιερωμένη τάξη των πραγμάτων, ώρα να εντάξουμε το όνειρο στην πραγματικότητα.

Με αφορμή την ποίηση του Νίκου Εγγονόπουλου, με την οποία ασχοληθήκαμε στο μάθημα της νεοελληνικής λογοτεχνίας, επισκεφθήκαμε την έκθεση που οργανώθηκε στο μουσείο Μπενάκη, έτσι ώστε να γνωρίσουμε και το ζωγράφο Νίκο Εγγονόπουλο.

Μετά από αρκετή ώρα και αρκετούς διαδρόμους, φτάσαμε στο χώρο της έκθεσης στον οποίο ακουγόταν σαν μακρινός αντίλαλος ο ίδιος ο Εγγονόπουλος, μέσω παλαιότερων μαγνητοφωνήσεων, να απαγγέλλει ποιήματά του. Σχολιάσαμε κάποιους από τους πίνακες, προσπαθήσαμε να τους κατανοήσουμε.

Όμως … φταίει η περιέργεια, φταίει η έκπληξη, η σύγχυση ή το γέλιο… φταίνε τα πρόσωπα χωρίς χαρακτηριστικά προσώπου, τα κλουβιοκέφαλα (ή από άλλα αντικείμενα) σώματα … τελικά σκεφτόμαστε όλοι, αλλά κανείς δεν τολμά να ξεστομίσει: τι στο καλό ζωγραφίσατε πάλι, κύριε Εγγονόπουλε;;;

Μας βάλατε σε σκέψεις…


Πίνακες, όπου το σήμερα και το χθες, το εδώ και το εκεί συνδυάζονται ελεύθερα. Πίνακες με αναπάντεχους πρωταγωνιστές, ήρωες μιας μοντέρνας μυθολογίας, ντυμένοι με αρχαίους χιτώνες αλλά με σύγχρονα αξεσουάρ. Ένας κόσμος αινιγμάτων όπου τη μεγαλύτερη επανάσταση κάνει το χρώμα:

«Η τέχνη χρειάζεται καρδιά και η καρδιά εκφράζεται με χρώμα», λέει ο Εγγονόπουλος. Και πράγματι, όλα αυτά τα ολοζώντανα, υπέροχα χρώματα, το μεταλλικό γαλάζιο της θάλασσας, το πορφυρό, το χρυσαφί, το σμαραγδένιο είναι αδύνατο να μην σου μεταδώσουν μια παράξενη χαρά κι ενέργεια, ένα αισιόδοξο μήνυμα: κάτι ασήμαντο και πεζό μπορεί να κρύβει αρκετή από τη μαγεία της ζωής. Εμπιστευτείτε λοιπόν τα όνειρά σας.

«Η φαντασία θα ανακτήσει ίσως πολύ σύντομα τα δικαιώματά της».

Τέλος, ως τάξη, προσπαθήσαμε να γίνουμε κι εμείς υπερρεαλιστές, γράφοντας δυο ποιήματα. Έτσι απελευθερώσαμε τη φαντασία μας και γιατί όχι, και το υπερρεαλιστικό ταλέντο μας…

**Παραφράζοντας τον Ανδρέα Εμπειρίκο…**

*Χρυσός*

*Αγάπη*

*Βλέφαρα*

# Αίσθημα

*Καλαθοσφαίριση*

*Σκοτάδι*

*Ποδόσφαιρο*


*Ηλιοβασίλεμα*

*Χαρά*

*Αγώνες δρόμου*

*Καλοκαίρι*

### Με τον τρόπο του Νίκου Εγγονόπουλου

Έρωτας σημαίνει…

Τρέλα

Ζωή

Τραγούδι

Φως

Πολύχρωμος θάλασσα

Ελεύθερο δελφίνι

Κρυστάλλινος θόλος

Πουλί στ’ αστέρια

Στρατόπεδο αγωνίας

Ζήκα Ειρήνη και Γαβαλά Δικαία, B1

**Η Αυλή …………. των θαυμάτων**

Κατά την τρέχουσα σχολική χρονιά και στα πλαίσια της Περιβαλλοντικής Εκπαίδευσης, οι μαθητές του 10ου Γενικού Λυκείου Πειραιά συμμετέχουν σε σχετικό πρόγραμμα με τίτλο «*Η αυλή του σχολείου μας*».

NA01441_Είναι γνωστό ότι στο χώρο του σχολείου ζούμε καθημερινά για πολλές ώρες. Είναι επίσης γνωστό ότι ο περιβάλλων χώρος και η θέση στην οποία βρίσκεται το σχολείο δημιουργούν προβλήματα. Αυτές οι διαπιστώσεις μάς οδήγησαν σε σκέψεις και προβληματισμό σχετικά με την αξιοποίηση της σχολικής αυλής αλλά και τις δυνατότητες που αυτή προσφέρει για την πραγματοποίηση εκδηλώσεων πολιτιστικού περιεχομένου.

Επιδιώκοντας να γίνουν προτάσεις για τρόπους μαθητικής διασκέδασης έξω από τις ευκαιρίες του συρμού στα κέντρα διασκέδασης και ελπίζοντας να ζωντανέψει αυτή η απόμερη γειτονιά που βρισκόμαστε, ώστε τις βραδινές ώρες να μην ταυτίζεται με παράνομες συναλλαγές, συντάχθηκε και διανεμήθηκε ερωτηματολόγιο σε όλους τους μαθητές του Λυκείου.

Ο σκοπός ήταν να συνδιαμορφωθεί άποψη- και στη συνέχεια αυτή να αποτυπωθεί -για την καλύτερη δυνατή αξιοποίηση της αυλής του σχολείου. Βέβαια, δε θα ήταν δυνατόν να μην εστιάσουμε στα θέματα της καθαριότητας του χώρου και της φροντίδας του πράσινου, καθώς αυτά ουσιαστικά σηματοδοτούν την αρχή του ενδιαφέροντός μας για το περιβάλλον μέσα στο οποίο άλλωστε ενεργούμε καθημερινά.

Οι μαθητές της Α’ και της Β’ Λυκείου ανταποκρίθηκαν καθολικά στην πρόσκληση της περιβαλλοντικής ομάδας που διένειμε το ερωτηματολόγιο και κατόπιν συνέλεξε τις απαντήσεις . Δυστυχώς δε συνέβη το ίδιο με τους μαθητές της Γ’ Λυκείου. Μοιραία η αποδελτίωση πραγματοποιήθηκε με αυτό το δεδομένο κι επομένως στις απαντήσεις καταγράφονται η βούληση και οι σκέψεις των δύο μικρότερων τάξεων του σχολείου. Πρόκειται για απαντήσεις με βάση τις οποίες δρομολογείται μια προσπάθεια ευαισθητοποίησης της σχολικής μας κοινότητας, έτσι ώστε να αξιοποιηθεί καλύτερα η αυλή του 10ου Λυκείου.

**ΣΥΜΠΕΡΑΣΜΑΤΑ ΑΠΟ ΤΑ ΕΡΩΤΗΜΑΤΟΛΟΓΙΑ**

BD14528_ Στην ερώτηση τι τους αρέσει περισσότερο στο χώρο της αυλής, οι απαντήσεις κάλυψαν όλα τα θετικά σημεία του χώρου: μεγαλύτερη έμφαση δόθηκε στην ύπαρξη του γηπέδου μπάσκετ και του πρασίνου, λιγότερη δόθηκε στα παγκάκια και στην μεγάλη «άπλα» του χώρου.

BD14528_ Στο ερώτημα τι δε σας αρέσει στο χώρο της αυλής, η απάντηση ήταν καθολική: ο χώρος δεν είναι καθαρός, αναδύει έλλειψη φροντίδας και κατά τόπους παρουσιάζει εγκατάλειψη. Αρκετοί μαθητές σημείωσαν ότι τα παγκάκια που υπάρχουν είναι λίγα στον αριθμό και χρειάζονται περισσότερα, κυρίως στα σκεπαστά σημεία της αυλής. Εκδήλωσαν την ευχαρίστησή τους για τα παγκάκια που βρίσκονται κάτω από τα δέντρα, βρίσκουν συμπαθητικό το χώρο στην είσοδο του σχολείου και φυσικά χαιρέτησαν με ιδιαίτερη χαρά την ύπαρξη του γηπέδου μπάσκετ.

BD14528_ Θα ήθελαν να χρησιμοποιηθεί η αυλή είτε για ψυχαγωγική εκδήλωση είτε για οργανωμένη δενδροφύτευση, αλλά θα επιθυμούσαν να αφιερωθεί, κατά περίπτωση, μια διδακτική ώρα, εφόσον κάτι τέτοιο θα μπορούσε να οργανωθεί.

BD14528_ Διχάζονται οι απόψεις κατά πόσον η αυλή έχει σχεδιαστεί με μέριμνα και φροντίδα τόσο για το περιβάλλον όσο και για τους ίδιους τους μαθητές.

BD14528_ Μοιρασμένες ήταν και οι απαντήσεις όσον αφορά στην ψυχική διάθεση που τους προκαλεί ο χώρος . Έτσι άλλα παιδιά μίλησαν για αδιαφορία, άλλα για χαρά, άλλα για λύπη και ασφυξία.

BD14528_ Η συντριπτική πλειοψηφία των ερωτηθέντων εξέφρασε την επιθυμία να συμμετέχει σε πρόγραμμα σχετικό με τη βελτίωση της αυλής, αλλά δεν έλειψαν και οι μαθητές που ανέφεραν ότι τους ενδιαφέρει μόνο να την χρησιμοποιούν όπως είναι τώρα, και δεν τους απασχολεί η βελτίωσή της. Τέλος, ελάχιστος, ευτυχώς, αριθμός δήλωσε ότι γνωρίζει πως την καταστρέφει με τη συμπεριφορά του.

BD14528_ Πλην ελαχίστων περιπτώσεων, πιστεύουν ότι η σχολική κοινότητα έχει τελικά νόημα να εκφράζει άποψη για το σχεδιασμό του περιβάλλοντος χώρου του σχολικού κτηρίου, όπως επίσης είναι θετικοί στο ερώτημα εάν υπάρχει πράγματι δυνατότητα παρέμβασης εκ μέρους της σχολικής κοινότητας.

BD14528_ Μεγάλη ποικιλία προτάσεων καταγράφηκε στην ερώτηση για το ποιες αλλαγές θα ήθελαν με βάση την υπάρχουσα κατάσταση. Έγιναν προτάσεις για τοποθέτηση περισσότερων κάδων σκουπιδιών και κάδων ανακύκλωσης, για φύτευση δέντρων και καλλωπιστικών φυτών, για τοποθέτηση πινακίδων με οδηγίες για την καθαριότητα του χώρου, για περισσό-

τερα παγκάκια , για αθλητικό εξοπλισμό στο χώρο του γηπέδου, ώστε να μπορούν να πραγματοποιούνται και άλλα αθλήματα, ακόμη δε και για τοποθέτηση πισίνας .

BD14528_ Πιστεύουν στην κοινή προσπάθεια καθηγητών και μαθητών μέσα σ’ ένα οργανωμένο πλαίσιο: εκτιμούν ότι είναι εφικτό να υπάρξουν θετικά αποτελέσματα από μια τέτοια προσπάθεια, να γίνουν αλλαγές ώστε να καταστήσουν το συγκεκριμένο χώρο πιο ευχάριστο και πιο λειτουργικό, ακόμη και κατάλληλο για προσαρμοσμένες σ’ αυτόν διδασκαλίες.

BD14528_ Καταλαβαίνουν ότι οριστική λύση στο πρόβλημα της καθαριότητας θα έδινε ο περιοδικός καθαρισμός της αυλής, ωστόσο είναι σαφές ότι σ’ ένα μεγάλο βαθμό περιμένουν ανάληψη πρωτοβουλιών από άτομα που δεν ανήκουν στη μαθητική κοινότητα του σχολείου.

BD14528_ Ολοκληρώνοντας, θα θέλαμε να καταθέσουμε το εξής: στην όλη προσπάθεια, μια ακόμη πρόκληση στην οποία καλούνται να ανταποκριθούν οι εμπλεκόμενοι στο πρόγραμμα μαθητές, είναι να παρακινηθεί μεγαλύτερος αριθμός συμμαθητών τους, να προβληματιστεί και βέβαια να ενδιαφερθεί για το φυσικό μας περιβάλλον.

Ηλίας Παναγιωτόπουλος

**Η θεωρία του Βig Bang**



Ζούμε σ’ ένα σύμπαν γεμάτο από εκατοντάδες δισεκατομμύρια γαλαξίες οι οποίοι αποτελούνται από αναρίθμητα αστέρια. Παρόλα αυτά, μέσα στο αχανές σύμπαν φαντάζουν μόνο σαν τρεις κόκκοι άμμου σε έναν απέραντο ναό! Τι ήταν όμως αυτό που σηματοδότησε την αρχή του κόσμου;

Από την αρχαιότητα, ο άνθρωπος προσπαθούσε μέσω μύθων να ερμηνεύσει τον τρόπο με τον οποίο δημιουργήθηκε το σύμπαν. Σύμφωνα με τον κινέζικο μύθο περί της δημιουργίας, ο Γίγαντας δημιουργός Φαν Κου, αναδύθηκε μέσα από ένα αβγό και άρχισε να δημιουργεί τον κόσμο, χρησιμοποιώντας σμίλη για να χαράξει στο άμορφο τοπίο τις κοιλάδες και τα βουνά. Αντίθετα, στο ισλανδικό έπος Prose Edda η δημιουργία άρχισε μέσα από μια απύθμενη άβυσσο που ονομαζόταν το Χάσμα του Χασμουρητού. Αυτό το χάσμα χώριζε τα αντίθετα βασίλεια του Muspell και του Niflheim, μέχρι που μια μέρα η καυτή ζέστη του Muspell έλιωσε τα χιόνια και τους πάγους του Niflheim. Οι υδρατμοί έπεσαν στο χάσμα και έφεραν στο φως τη ζωή με τη μορφή του γίγαντα Ιμίρ. Η χριστιανική θρησκεία, τέλος, υποστηρίζει, όπως περιγράφεται στο βιβλίο Γένεσις της Παλαιάς Διαθήκης, πως ο Θεός δημιούργησε τον κόσμο σε επτά ημέρες

(όταν λέμε επτά ημέρες δεν εννοούμε εικοσιτετράωρα αλλά επτά μεγάλα χρονικά διαστήματα).

Θεωρίες και μύθοι αναπτύχθηκαν πολλοί - διαφορετικοί ανά πολιτισμό. Όταν όμως, ακόμα και μέσω άστοχων παρατηρήσεων, αναπτύχθηκε η επιστημονική σκέψη, δόθηκαν νέες ερμηνείες στα ερωτήματα σχετικά με το σύμπαν. Οι ερμηνείες αυτές οδήγησαν στο σχηματισμό της θεωρίας της Μεγάλης Έκρηξης (Big Bang).

Σύμφωνα με τις σύγχρονες αντιλήψεις, κάποια στιγμή, την οποία οι αστρονόμοι θεωρούν την αρχή του χρόνου, πριν από αρκετά δισεκατομμύρια χρόνια, συνέβη μια "παγκόσμια έκρηξη", ένα φαινόμενο δημιουργίας, που αποτέλεσε την αρχή της διαστολής του σύμπαντος. Η έκρηξη αυτή ονομάζεται Μεγάλη Έκρηξη (Big Bang) και οριοθετεί το ξεκίνημα του χρόνου και ίσως τη δημιουργία του χώρου. Το Big Bang τοποθετείται χρονικά μεταξύ 13 και 20 δισεκατομμύρια χρόνια πριν, αριθμός που αποτελεί τη θεωρούμενη ηλικία του σύμπαντος.   
Στα πρώτα κλάσματα του δευτερολέπτου μετά τη Μεγάλη Έκρηξη γεννιούνται η ενέργεια, όλα τα σωματίδια της ύλης και οι δυνάμεις που ξέρουμε σήμερα, σηματοδοτώντας και την έναρξη του χρόνου, ενώ μόλις δεκαπέντε λεπτά μετά, με τη θερμοκρασία να είναι δισεκατομμύρια βαθμοί Κελσίου, τα πρωτόνια και τα νετρόνια κινούμενα με πολύ μεγάλες ταχύτητες συγκρούονται τυχαία μεταξύ τους. Έτσι μειώνεται η ενέργειά τους, ενώνονται και σχηματίζουν στοιχεία, όπως είναι το ήλιον, το υδρογόνο και το δευτέριο. Πολύ καιρό αργότερα - μιλάμε ίσως για 500.000-700.000 χρόνια μετά τη Μεγάλη Έκρηξη - δημιουργούνται τα άτομα των πρώτων απλών στοιχείων, όπως είναι το υδρογόνο και το ήλιον.   
 Όσο η θερμοκρασία συνεχίζει να πέφτει, η βαρύτητα συμπυκνώνει την ύλη και σιγά-σιγά δημιουργούνται οι γαλαξίες. Περισσότερη συμπύκνωση της ύλης των γαλαξιών δημιουργεί τα άστρα. Με θερμοπυρηνικές αντιδράσεις που συμβαίνουν σ' αυτά γίνεται σύντηξη πυρήνων υδρογόνου και δημιουργούνται πυρήνες και άλλων στοιχείων. Έτσι τα αστέρια εμπλουτίζονται με καινούργια υλικά. Από τότε άστρα γεννιούνται και πεθαίνουν συνεχώς. Περίπου δέκα δισεκατομμύρια χρόνια μετά τη Μεγάλη Έκρηξη γεννιέται ο Ήλιος. Το άστρο μας, λοιπόν, είναι ένας "νέος", ηλικίας μόλις 5 δισεκατομμυρίων ετών…

Σταυρούλα Καλέα, Α1

Ο κάθε ξένος που ικετεύει αξίζει όσο κι ο αδελφός,

αν έχει κι ο φιλόξενος λιγάκι στέρεο νου.

Αλλά και συ μην κρύβεσαι σε σκέψεις υστερόβουλες,

απάντησε σ' ό,τι κι αν σε ρωτήσω -ομολογώντας, κάνεις το καλύτερο.

Πες πρώτα το όνομά σου, μ' όποιο κι αν σε καλούν στα μέρη σου

η μάνα κι ο πατέρας σου κι οι άλλοι,

όσοι σε γειτονεύουν μες στην πόλη. Γιατί το ξέρουμε,

σ' αυτόν τον κόσμο κανείς δεν μένει ανώνυμος,

το ίδιο ο άσημος όπως κι ο ευγενής,

από την πρώτη μέρα που γεννήθηκε δίνουνε στον καθένα που γεννούν

όνομα οι γονείς του. Ομήρου “Οδύσσεια”

**ΕΛΛΗΝΙΚΑ … ΜΕΤ’ ΕΜΠΟΔΙΩΝ**

**Ο Αλί**, **η Μιμόζα, ο Ασράφ, η Ειρήνη, ο Ασλάμ, ο Ουλ, ο Μαντζοράλη, η Ελβίρα, ο Αχμέντ, ο Τζακίρ, η Εμιλιάνα, ο Αμπντούλ, ο Άλι, η Νίνα** και ο Χε Γουέν. Η Αλβανία, το Πακιστάν, η Ινδία, η Λευκορωσία, η Κίνα, η Γεωργία. Ονόματα που μας «ξενίζουν» αλλά οι χώρες μάς είναι γνωστές, τουλάχιστον γεωγραφικά. Όλοι αυτοί οι άνθρωποι συγκεντρωμένοι στον ίδιο χώρο προσπαθούν να μάθουν την ελληνική γλώσσα. Όλοι αυτοί οι διαφορετικοί άνθρωποι, με κοινή την ιδιότητα του μαθητή, συναντιούνται κάθε Κυριακή απόγευμα για να καθίσουν στα θρανία του 14ου και 15ου Γυμνασίου της Παλιάς Κοκκινιάς, όπου τις άλλες μέρες φοιτούν οι «κανονικοί» μαθητές.

Η Γεωργία, η Σταυρούλα και ο Νίκος, ως μέλη της συντακτικής επιτροπής της εφημερίδας μας και με την καθοδήγηση των καθηγητριών Κυριμκύρογλου Ελένης, Λιβανού Ειρήνης και Χρίστη Μάνιας, ανέλαβαν τη «νυκτερινή» κυριακάτικη αποστολή στο συγκεκριμένο σχολείο και προσπάθησαν να καταγράψουν τις ιδιαιτερότητες αυτού του ιδιόμορφου σχολείου.

Η πρώτη επαφή μάς επεφύλασσε μια ευχάριστη έκπληξη και αυτή ήταν η παρουσία γυναικών στην τάξη, καθώς τα πρώτα χρόνια λειτουργίας του σχολείου οι γυναίκες αντιπροσωπεύονταν

ελάχιστα έως καθόλου. Αυτό άλλαξε, και φέτος μόνο η τάξη που επισκεφθήκαμε έχει 5 γυναίκες. Όσον αφορά τη συμμετοχή της γυναίκας στο σχολείο, όπως αποδείχτηκε από τη συζήτηση, εξαρτάται από τη χώρα προέλευσης των μεταναστών. Οι Πακιστανοί είπαν ότι τη βλέπουν θετικά αλλά σε μια τάξη αμιγώς γυναικεία, για να είναι σύμφωνη με τις θρησκευτικές τους παραδόσεις. Η άποψη αυτή προκάλεσε τις αντιδράσεις των γυναικών της τάξης, καθώς διεκδίκησαν έντονα το δικαίωμά τους στην εκμάθηση της ελληνικής γλώσσας, στα πλαίσια της ισότητας των δύο φύλων. Οι διαφορετικές αντιλήψεις ανέδειξαν τη διαφορετικότητα των πολιτισμών, που όμως δεν λειτουργεί αποτρεπτικά για τη συνύπαρξη στην ίδια τάξη.

Η αναγκαιότητα ύπαρξης αυτού του σχολείου και το πόσο χρήσιμο είναι στους μετανάστες φαίνεται από το γεγονός ότι διασχίζουν μεγάλες αποστάσεις για να παρακολουθήσουν τα μαθήματα· χαρακτηριστικό παράδειγμα η Νίνα που έρχεται από τη Νέα Ερυθραία «θυσιάζοντας» το ρεπό της Κυριακής. Επιπλέον πολλοί αντιμετωπίζουν καθημερινά εξαιρετικά δύσκολες συνθήκες εργασίας με εξαντλητικά ωράρια, δουλεύοντας 6 μέρες την εβδομάδα. «Αν δουλεύεις και μένεις εδώ, η Ελλάδα είναι η δεύτερη πατρίδα σου. Γι’ αυτό πρέπει να μάθεις τη γλώσσα. Είναι απαραίτητο να μιλάς όμορφα, να γράφεις και να διαβάζεις καλά», ήταν τα λόγια μαθητή, όταν τον ρωτήσαμε αν και κατά πόσο βοηθάει το να ξέρεις τη γλώσσα της χώρας στην οποία κατοικείς. Έχουν συνειδητοποιήσει πως η μόρφωση αποτελεί τη βάση για μια καλύτερη και πιο ποιοτική ζωή. Μάλιστα, με την ευκαιρία αυτή μας έδωσαν και μια συμβουλή: «Να διαβάζετε τώρα που έχετε την ευκαιρία».

Στο ερώτημα γιατί προτίμησαν την Ελλάδα ως χώρα στην οποία θα εύρισκαν μια καλύτερη τύχη, οι περισσότεροι απάντησαν ότι ήρθαν στην Ελλάδα, γιατί άκουγαν πως εδώ τα πράγματα είναι πολύ καλύτερα και ότι θα μπορούσαν να φτιάξουν ένα καλύτερο μέλλον. Εξάλλου η οικονομική και πολιτική κατάσταση στη χώρα τους δεν ήταν καλή. Επίσης τους οδήγησαν εδώ οι φήμες που έφταναν στ’ αυτιά τους ότι οι Έλληνες είναι φιλόξενοι ως λαός.

Σε γενικές γραμμές είναι ευχαριστημένοι από την εδώ παραμονή τους, αν και πια δυσκολεύονται να βρουν δουλειά και στη χώρα μας (μέσα στην τάξη υπήρχαν περιστασιακά άνεργοι). Στην πλειονότητά τους οι άνθρωποι

που συναντήσαμε είναι ευχαριστημένοι με την οικονομική τους κατάσταση, σε σύγκριση με το παρελθόν και μπορούν να στέλνουν ένα χρηματικό ποσό στην οικογένειά τους που βρίσκεται στην πατρίδα τους, όσοι την έχουν αφήσει πίσω. Αυτό είδαμε πως παρατηρείται κυρίως στους Πακιστανούς, οι οποίοι έφτασαν μόνοι τους στην Ελλάδα και επιθυμία τους είναι να βγάλουν κάποια χρήματα και να μπορέσουν να φέρουν εδώ την οικογένειά τους και όχι να γυρίσουν οι ίδιοι στην πατρίδα τους.

Στην ερώτηση «ποια είναι τα απαραίτητα δικαιολογητικά για τη νόμιμη παραμονή τους στην Ελλάδα και πώς τα προμηθεύονται» απάντησαν με παράπονο ότι πολλές φορές γίνονται αντικείμενο εκμετάλλευσης από τους Έλληνες. Χρειάζονται άδεια παραμονής και η διαδικασία απόκτησής της μπορεί να ξεκινήσει μόνο μέσω δικηγόρου και με το σχετικό «λάδωμα», ενώ μπορεί να καθυστερήσει πάρα πολύ σε μεγάλους δήμους, όπως ο Πειραιάς. Αντίθετα σε μικρότερους δήμους, όπως η Νίκαια η αντιμετώπιση είναι πιο ανθρώπινη.

Συγκεκριμένα, ο Ασλάμ, από το Πακιστάν, που βρίσκεται 25 χρόνια στην Ελλάδα και έχει άδεια παραμονής αορίστου χρόνου, είναι υποχρεωμένος να βγάζει άδεια για τη γυναίκα και τα δυο παιδιά του πληρώνοντας για τον καθένα 150€ κάθε χρόνο. Η άδεια παραμονής μπορεί να αργήσει, όπως μας είπε, έως και ενάμιση χρόνο και στο διάστημα αυτό είναι παράνομη η παραμονή, καθώς διαθέτουν μόνο μια βεβαίωση με την οποία δεν μπορούν να ταξιδέψουν, αν χρειαστεί, στην πατρίδα τους. Τα παιδιά του, αν και γεννημένα εδώ, δεν έχουν δικαίωμα να αποκτήσουν αυτόματα την ελληνική ιθαγένεια, γι’ αυτό και αναγκάστηκαν να ταξιδέψουν πέρσι για ένα μήνα στο Πακιστάν, προκειμένου να αποκτήσουν πακιστανική ιθαγένεια.

Οι υπόλοιποι Πακιστανοί είπαν ότι έχουν άδεια παραμονής και ασφάλιση βάσει διακρατικής συμφωνίας μεταξύ Ελλάδας και Πακιστάν. Για να μπορέσουν να φέρουν τις οικογένειές τους εδώ πρέπει να πληρώσουν 8.000€. Δουλεύουν σε βιοτεχνίες ή μαγαζιά και πολλοί κάνουν και δεύτερη δουλειά.

Οι Αλβανοί βρίσκονται στην Ελλάδα με τις οικογένειές τους και αντιμετωπίζουν τα ίδια προβλήματα σχετικά με την έκδοση της κάρτας παραμονής τους αλλά είναι πιο διεκδικητικοί στα δικαιώματά τους. Ο Γιατσάι Αλι δουλεύει ως οικοδόμος στην Ελλάδα εδώ και 10 χρόνια και διαπιστώνει ότι οι δουλειές στις οικοδομές ολοένα και λιγοστεύουν, ενώ είναι υποχρεωμένος κι αυτός να πληρώνει για την παραμονή των μελών της οικογένειάς του κάθε χρόνο. Οι γυναίκες δουλεύουν ως οικιακοί βοηθοί και μια, η Νίνα, ως νταντά. Η Νίνα έχει τελειώσει πανεπιστήμιο, γνωρίζει τρεις γλώσσες και δούλευε στην πατρίδα της για 400$, γι’ αυτό κι αναγκάστηκε να ξενιτευτεί. Εδώ παίρνει 700€ αλλά για ολοήμερη εργασία ως νταντά. Δεν κρύβει το παράπονό της για το ότι δεν μπόρεσε να βρει μια δουλειά, αντίστοιχη των προσόντων της. Δεν φανταζόταν ποτέ ότι θα ερχόταν στη χώρα μας και θα ασκούσε το επάγγελμα της καθαρίστριας και της νταντάς, όπως χαρακτηριστικά μας είπε. Όλες οι γυναίκες έχουν αυτασφάλιση, θα ήθελαν όμως, να έχουν κανονική ασφάλιση για τη δουλειά που προσφέρουν. Στο σημείο αυτό η συζήτηση «άναψε», καθώς η Ειρήνη από τη Λευκορωσία δηλώνει έντονα ότι δεν δικαιούνται να παραπονιούνται, αφού οι περισσότεροι, όπως και η ίδια, ήρθαν με βίζα τουρίστα στην Ελλάδα και έμειναν παράνομα για κάποια χρόνια, ώσπου να πάρουν άδεια παραμονής. Θεωρεί ότι και οι ίδιοι στην πατρίδα τους έτσι θα φέρονταν στους μετανάστες κι ότι δικαιολογημένα το ελληνικό κράτος ορίζει τα ποσά αυτά για την είσοδο των οικογενειών τους.

Δεν παρέλειψαν να εκφράσουν την ευγνωμοσύνη τους για το δάσκαλό τους, τον κ. Ανδρεόπουλο, για τον οποίο μίλησαν με δέος και θαυμασμό.

Η εικόνα που σχηματίσαμε από τους μετανάστες που γνωρίσαμε σχετικά με τις συνθήκες παραμονής τους, είναι ότι σε γενικές γραμμές είναι ικανοποιημένοι από τη συμπεριφορά των Ελλήνων, χωρίς βέβαια να απουσιάζουν και τα παράπονα σε κάποιες περιπτώσεις. «Μας αρέσει η Ελλάδα, και οι Έλληνες είναι καλοί άνθρωποι», λένε οι Πακιστανοί αλλά παρόλ’ αυτά αισθάνονται ότι δεν τους συμπαθούν ιδιαίτερα, τουλάχιστον σε σχέση με άλλες ομάδες μεταναστών. Και άλλοι δηλώνουν ότι έχουν αντιμετωπίσει στο παρελθόν ρατσιστική συμπεριφορά από τους ντόπιους.

Όταν ρωτήσαμε τον Αλι με ποια χρώματα θα περιέγραφε την Ελλάδα ή ποια συναισθήματα του δημιουργεί, εκείνος χαμογελώντας είπε πως η Ελλάδα είναι λίγο απ’ όλα.

Όλα όσα ακούσαμε μας έβαλαν σε προβληματισμό και παραδεχτήκαμε πως δυστυχώς και στην Ελλάδα υπάρχουν ρατσιστικές αντιλήψεις, οι οποίες, ευτυχώς, δεν εκδηλώνονται έντονα.

Αυτό δεν πρέπει να μας κάνει να εφησυχάζουμε, αντίθετα πρέπει να κάνουμε καθετί που συμβάλλει στη συναδέλφωση, στην αλληλεγγύη, στην ειρηνική συνύπαρξή μας με συνανθρώπους μας από άλλες χώρες. **Να μάθουμε να αντέχουμε το διαφορετικό, γιατί είμαστε διαφορετικοί αλλά είμαστε και ίσοι.** Είναι καιρός να ξαναγαπήσουμε τον άνθρωπο για να νιώσουμε πραγματικά ΑΝΘΡΩΠΟΙ.

**Σ**τα πλαίσια της επίσκεψής μας πήραμε συνέντευξη από τον επικεφαλής του σχολείου μεταναστών τον κ. Φώτη Ανδρεόπουλο.

**Μαθ.** Πώς λειτουργούν τα σχολεία των μεταναστών;

**κ. Ανδρ**. Προς το παρόν, λειτουργούν χάρη στην πρωτοβουλία του Δικτύου Μεταναστών και συλλόγων που ιδρύονται με αυτό το σκοπό. Έτσι το σχολείο μεταναστών του Πειραιά ιδρύθηκε από τον ομώνυμο σύλλογο με συγκεκριμένο καταστατικό και σκοπό να βοηθήσει τους μετανάστες να αποκτήσουν βασικές δεξιότητες, αρχικά, στην επικοινωνία.

Δυστυχώς δεν υπάρχει θεσμοθετημένη εκπαίδευση μεταναστών από το ελληνικό κράτος, παρόλο που για την παραχώρηση άδειας παραμονής απαιτούνται πια 100 ώρες εκμάθησης της ελληνικής γλώσσας και 50 ώρες ιστορίας.

**Μαθ.** Σε ποιους απευθύνεται αυτό το σχολείο;

**κ. Ανδρ**. Απευθύνεται σε ενήλικους μετανάστες και δίνει δικαίωμα εγγραφής στον κα-

θένα ανεξάρτητα αν έχει άδεια παραμονής. Το σχολείο διανύει ήδη τον τρίτο χρόνο λειτουργίας του και έχει 200 μαθητές από διάφορες περιοχές του Πειραιά και της Αθήνας, από τους οποίους το 55% είναι Πακιστανοί.

**Μαθ.** Ποιοι διδάσκουν σ’ αυτό;

**κ. Ανδρ**. Οι δάσκαλοι είναι 25 και δουλεύουν σε εθελοντική βάση χωρίς αμοιβή.

**Συνέντευξη**

**με τον**

**κ.Φ.Ανδρεόπουλο**

Δεν έχουν όλοι κάποια ειδίκευση στη διδασκαλία της

ελληνικής γλώσσας αλλά προέρχονται από διάφορα επαγγέλματα.

**Μαθ.** Γιατί επιλέξατε τη στέγαση του σχολείου στην Παλαιά Κοκκινιά;

**κ. Ανδρ.**.Η επιλογή του συγκροτήματος σχολείων της Παλαιάς Κοκκινιάς έγινε για δυο λόγους: α) επειδή η Κοκκινιά ήταν ανέκαθεν γειτονιά εσωτερικών μεταναστών και προσφύγων και β) σήμερα συγκεντρώνει πολλούς από τους μετανάστες του Πειραιά. Πρέπει να είστε περήφανοι για τους γονείς σας γιατί, παρόλο που η στάση του δημοτικού διαμερίσματος ήταν αρχικά αρνητική για τη στέγαση του σχολείου εδώ - εκφράστηκαν φόβοι για την προστασία των παιδιών και τη διάδοση ασθενειών -, τις προκαταλήψεις αυτές ευτυχώς απέκρουσε ο κόσμος της γειτονιάς που δέχτηκε και στήριξε το σχολείο, το οποίο συνεχώς μεγαλώνει. Την προσπάθεια αυτή ενθάρρυναν και οι διευθυντές των σχολείων του συγκροτήματος που τότε στεγάζονταν εκεί.

**Μαθ.**Έχει άλλες δραστηριό- τητες το σχολείο;

**κ. Ανδρ**. Το σχολείο προχωρεί τώρα και στην οργάνωση δικτύου νομικής υποστήριξης των μεταναστών για ποικίλα ζητήματα που τους απασχολούν σε σχέση με τις άδειες παραμονής και άλλες εκκρεμότητες. Η δικηγόρος κ. Βάνα Μελά προσφέρει ήδη τις νομικές υπηρεσίες της.

Ταυτόχρονα το σχολείο έχει αναπτύξει συνεργασία και με το κέντρο υποδοχής μεταναστών της Σάμου και συλλέγει κλινοσκεπάσματα, ρουχισμό και άλλα είδη πρώτης ανάγκης για τους μετανάστες που συγκεντρώνονται στο νησί.

Το σχολείο οργάνωσε και την πρώτη του εκδρομή στους Δελφούς με τη συμμετοχή 100 μαθητών, ενώ ετοιμάζει και τη δεύτερη εκδρομή του στις Μυκήνες και την Επίδαυρο στις 13 Απριλίου. Για τις εκδρομές αυτές ετοιμάζεται σχετικό εκπαιδευτικό υλικό και οργανώνεται ξενάγηση.

Ετοιμάζει επίσης με τη βοήθεια μουσικολόγου μια μουσική εκδήλωση, όπου οι ίδιοι οι μαθητές θα τραγουδήσουν τραγούδια του τόπου τους και ελληνικά. Και ελπίζουμε να συνεργαστούμε με το Λύκειό σας για μια εκδήλωση - συζήτηση για τη μετανάστευση στα πλαίσια της έκθεσης βιβλίου που οργανώνετε στο τέλος της σχολικής χρονιάς.

**Μαθ**. Ποιο είναι το «κέρδος» για ένα δάσκαλο του σχολείου μεταναστών;

**κ. Ανδρ**. Είναι μεγάλο το κέρδος, γιατί σε βοηθά να ξεπεράσεις τις προκαταλήψεις, να καταλάβεις τον κοινό πυρήνα των προβλημάτων και των ανθρώπων και να κάνεις καλούς φίλους. Στο δρόμο πια, συναντάω ανθρώπους γνωστούς που με χαιρετάνε κι αυτό μου δίνει μεγάλη χαρά. Νομίζω πως αυτή η επαφή σε κάνει καλύτερο άνθρωπο.

**Ο**λοκληρώνοντας τη συνέντευξή μας ο κ. Ανδρεόπουλος αναφέρθηκε στα κρούσματα ρατσιστικής βίας που

εμφανίστηκαν πρόσφατα στο Ρέντη και το Αιγάλεω, όπου οργανωμένες ομάδες νεαρών επιτέθηκαν σε σπίτια όπου κατοικούσαν μετανάστες και τόνισε τη σημασία της αλληλοκατανόησης και της συνύπαρξης με ανθρώπους διαφορετικής κουλτούρας από τη δική μας.

Κλείνοντας, θα θέλαμε να ευχαριστήσουμε τους μαθητές και τους καθηγητές για το χρόνο που μας διέθεσαν, για τη ζεστασιά με την οποία μας υποδέχτηκαν, για την ειλικρίνεια με την οποία μας μίλησαν και τη χαρά που μας έδωσαν να τους γνωρίσουμε. Πραγματικά είναι αξιέπαινοι για την προσπάθεια που κάνουν και γι’ αυτό είναι άξιοι συγχαρητηρίων.

**Δελή Γεωργία,**

**Καλέα Σταυρούλα**

**Μπομπότας Νίκος Α1**

*Λέμε εμείς κι εννοούμε εγώ*

*λέμε εσείς κι εννοούμε εγώ*

*λέμε αυτός κι εννοούμε πάλι εγώ.*

*Στην ουσία μόνο με το εγώ*

*μπορούμε να εννοήσουμε*

*κάποιον άλλο.*

ΤΙΤΟΣ ΠΑΤΡΙΚΙΟΣ

Ήμασταν καλά και δεν το ξέραμε...

Όλοι κληρωθήκαμε για να παίξουμε το ίδιο παιχνίδι: το παιχνίδι της ζωής. Είναι, όμως, δύσκολο να αποφασίσεις ν’ αρχίσεις να ενδιαφέρεσαι για τους συμπαίκτες σου. Να ενδιαφέρεσαι για κάτι άλλο εκτός από τον εαυτό σου, ίσως για την οικογένειά σου, ίσως ακόμα και για τους φίλους σου. Να βγεις λίγο από το δικό σου κόσμο και να δεις αληθινά τι υπάρχει έξω από αυτόν. Το Λυκειόπαιδο που κάνει καταλήψεις για να χάσει το σχολείο και δεν καταλαβαίνει σε τι σύστημα έχει πέσει, τον 20άρη που κάνει καταλήψεις γιατί τα πανεπιστήμια είναι ανυπόφορα και καιρό είχαμε να κάνουμε φασαρίες, τον 25άρη που τελείωσε ένα πανεπιστήμιο που ίσως δεν του άρεσε και δουλεύει ως ντελίβερι, γιατί δεν βρίσκει καμία άλλη δουλειά, το δυστυχισμένο 30άρη με μία δουλειά που μισεί, τη γυναίκα που τη δέρνει ο άντρας της κάθε φορά που χάνει πολλά στα τυχερά παιχνίδια, τον 50άρη που έχει ακόμα να ξεπληρώσει τα δάνεια που είχε πάρει στα 25 του, τον 60άρη που παίρνει σύνταξη και ζει με δεκάρες, την 80χρονη που η ζωή της περιστρέφεται γύρω από το πότε θα την θυμηθεί η οικογένειά της.

Και λίγο πιο πέρα, γιατί όχι; Το Γάλλο ρατσιστή έφηβο που τη στήνει με σιδερογροθιές σε μία γωνία με τους φίλους του για να τρομοκρατήσει, τον νεοναζί Γερμανό που οργανώνει καινούργιες συμμορίες, τον Αμερικανό που λέει «Ζήτω ο Πόλεμος» και πιστεύει ότι η Ελλάδα είναι κάπου στην Αυστραλία. Την Κουβανή που προσπαθεί να δει τον άντρα της στη φυλακή, στην οποία μπήκε γιατί μίλαγε λίγο περισσότερο από όσο έπρεπε, τον Κινέζο που γράφει τη λέξη «Ελευθερία» στο Google και του βγάζει μία διαφήμιση.

Λίγο ακόμα; Το παιδί της Αφρικής που πεθαίνει από την πείνα, την 13χρονη Αιγύπτια που αύριο παντρεύεται έναν 55άρη φίλο του πατέρα της, την Ινδή γυναίκα που πρέπει να περπατάει 20 χιλιόμετρα τη μέρα για να κουβαλήσει 2 λίτρα νερό στο σπίτι της, όταν υπάρχει κάπου τόσο άφθονο ώστε να σπαταλιέται , τον Τανζανό που ακρωτηριάζεται περπατώντας σ’ ένα χωράφι από μία ξεχασμένη νάρκη.

Και κοίταξε και εσένα τώρα.

Πάλι τελείωσε ο καφές και πάλι κίνηση πρωί πρωί...καθυστερημένος θα φτάσω. Όταν γυρίσω θα είμαι πτώμα. Το Σάββατο ελπίζω να μη κανονίσουμε ξανά στο ίδιο μέρος...

Αυτό που θέλω να πω, με λίγα λόγια, είναι πως επιλέγουμε να μην γνωρίζουμε την αλήθεια. Εθελοτυφλούμε, γιατί η γνώση είναι μεγάλο βάρος για τον καθένα. Άλλωστε, αυτός που δε γνωρίζει ίσως να είναι ,τελικά, πιο ευτυχισμένος. Παρόλα αυτά, τα μηνύματα στέλνονται και θα πρέπει να έχουμε ανοιχτές τις καρδιές μας για να τα αφουγκραστούμε, ώστε να βρουν γόνιμο έδαφος να αναπτυχθούν. Να βρουν ανοιχτή την πόρτα της καρδιάς μας και να κρυφτούν εκεί.

Μαδαρού Αργυρώ Γ2

**ΤΙ ΕΣΤΙ ΦΙΛΙΑ**

Πριν λίγες μέρες άκουσα κάποιον στο λεωφορείο να λέει ότι έχει ένα φίλο που μιλάνε από το κινητό τηλέφωνο και πως βλέπονται πολύ σπάνια, ενώ ο ένας δεν ανοίγεται εύκολα στον άλλο. Απόρησα, όμως, από αυτή τη στάση και την απάθειά του και αυτή ήταν η αφορμή για να γράψω αυτό που εδώ και πολύ καιρό με απασχολεί. Όλοι λένε πως έχουν φίλους, όμως δεν ξέρουν πραγματικά «τι εστί φίλος». Το να είσαι φίλος σημαίνει πολλά. Αρχικά σημαίνει αγάπη και κατανόηση, να πονάς με τον πόνο του άλλου και να χαίρεσαι με τη χαρά του. Επιπλέον να σε απασχολούν τα δικά του προβλήματα αλλά και αυτός να νοιάζεται για σένα. Να μην είναι μια σχέση απλή και ευκαιριακή μόνο και μόνο για να σου κάνει παρέα. Φίλος σημαίνει να βγαίνετε μαζί, να κάνετε φάρσες ,να κοιμάστε μαζί, να γνωρίζετε ο ένας τους γονείς του άλλου. Να τσακώνεστε και μετά από μια ώρα το πολύ να τα ξαναβρίσκετε, να μιλάτε στο τηλέφωνο και να «πλουτίζει» ο Ο.Τ.Ε. από τις αμέτρητες ώρες που μιλάτε, να ανταλλάσσετε ρούχα, και πολλά πολλά άλλα. Όλα αυτά δεν τα λέω αόριστα. Ανήκω κι εγώ σε μια παρέα ή καλύτερα σε μια κολλητή παρέα. Όλες μαζί ζούμε κάθε μέρα ξεχωριστά. Η μια νιώθει την άλλη, ενώ πλέον έχουμε φτάσει στο επίπεδο να ψυχολογούμε η μια την άλλη. Ακόμα, τραγουδάμε, χορεύουμε και πάντα ένα πλατύ χαμόγελο στολίζει το πρόσωπό μας. Το bad της υπόθεσης είναι οι διαφωνίες μας που καταλήγουν σε τσακωμούς, οι οποίοι είναι πρόσκαιροι και χωρίς σημασία.

Φέτος κλείνουμε τα 5 χρόνια κολλητής φιλίας και είναι για μένα γιορτή. Οι κολλητές μου είναι οι αδερφές μου, η ζωή μου.

Υ.Γ. αφιερωμένο στις 4 πιο γλυκές κολλητές κουκλίτσες που αγαπώ πολύ!!!!!!!!!!!

Λαουτάρη Ειρήνη Β1

**TRENDY, EMO or ΚΑΓΚΟΥΡΑΣ?**

**«T**ρεντάκηδες και emo είναι η ίδια ράτσα. Όπως και να τους δεις έχουν την ίδια φάτσα. Μέχρι και τα νύχια τους είναι βαμμένα και τα μάτια τους από τα μαλλιά κρυμμένα. Δεν μπορώ στα μάτια τους να τους κοιτάζω είναι τόσο μαύρα που αηδιάζω» Αυτοί είναι οι στίχοι από ένα τραγούδι των κάγκουρων..

Βασικά λίγο πολύ όλοι γνωρίζουμε ποιοι είναι οι trendy , οι emo και οι κάγκουρες. Οι trendy ακολουθούν τυφλά (στην κυριολεξία τυφλά όμως) τη μόδα. Θα τους δείτε με τα φούξια παπούτσια και μπλουζάκια τους, κορίτσια αγόρια, με τις φράντζες τους επίσης κορίτσια αγόρια….τα κορίτσια δε, είναι τα χειρότερα. Μέσα στο καλοκαίρι, με καύσωνα, μπορεί να φοράνε τέσσερις με πέντε μπλούζες για να δημιουργείται ωραίο συνολάκι, μαζί με δυο ζώνες (με περισσότερες η αλήθεια είναι ότι δεν έχω δει ακόμα), η μια για να κρατά το παντελόνι και η άλλη για να κάνει καλό συνδυασμό. Επίσης είναι σαν ένα κινητό κατάστημα με αξεσουάρ: φορούν δεκάδες βραχιόλια στα χέρια τους μέχρι τον αγκώνα και πολλά κολιέ στο λαιμό (τόσα πολλά που νομίζεις ότι θα πνιγούν). Τα μαλλιά τους, έπειτα, που είναι σίγουρα καμένα, πρέπει να τα λούζουν με λακ. Δεν υπάρχει άλλη εξήγηση πώς τα καταφέρνουν και στέκονται με τόσο κρεπάρισμα (το κρεπάρισμα για όσους δεν ξέρουν δεν έχει να κάνει με κρέπες, δυστυχώς, αλλά είναι το ξάσιμο στο εσωτερικό των μαλλιών που τα κάνει σαν άχυρο για να αποκτήσουν όγκο).

Οι emo πάλι, είναι…είναι…είναι για γέλια! Πολλές φορές σκέφτομαι τους γονείς τους και τι περνούν. Οι emo φορούν μαύρα και μοβ, διότι πενθούν. Τι πενθούν; Το σύστημα φυσικά ή τουλάχιστον έτσι λένε. Ας μην τα είχαν όμως όλα έτοιμα από τους γονείς τους και θα βλέπαμε μετά ποιο σύστημα θα θρηνούσαν. Ακούνε με τις ώρες πένθιμη μουσική κάτι σαν ρέκβιεμ (νεκρώσιμη ακολουθία του 15ου αιώνα). Μαζεύονται όλοι μαζί και κάθονται και κλαίνε, όχι γιατί δεν τους παίζει η φιλενάδα τους αλλά γιατί δεν ξέρουν με τι να ασχοληθούν. Επίσης, το μακιγιάζ τους, σε κορίτσια και αγόρια, είναι …απερίγραπτο!! Θα το χαρακτήριζα ως την παρακμή του μακιγιάζ. Δέκα δάκτυλα πάνω και κάτω από τα μάτια βάζουν μαύρο μολύβι. Βέβαια έχει και τα καλά του. Πρώτον, δεν χρειάζεται να έχει κανείς (κυρίως για τα αγόρια) εμπειρία και σταθερό χέρι για να μακιγιαριστεί. Δεύτερον, αν «πέσει» το μολύβι και μουτζουρωθεί δεν θα φανεί. Και τρίτο και κυριότερο, αν τσακωθεί με κάποιον κάγκουρα και έχει αρπάξει καμιά γροθιά-μπουνιά, το μελανιασμένο μάτι του δεν θα φανεί. Έπειτα, για να συμπληρωθεί το μοναδικό αυτό στιλ (!!!) έρχεται και το κοκαλωμένο μαλλί. Δεν ξέρω τι χρησιμοποιούν, αλλά μπράβο τους….! Το πώς στέκεται το μαλλάκι τους είναι άξιο απορίας, αλλά είναι και μια προσπάθεια επιστροφής στη φύση, καθώς όλοι μοιάζουν με παγόνια έτσι, όπως είναι όρθια τα μαλλιά τους λες και έβαλαν τα δάκτυλα στην πρίζα! Για να πούμε και του στραβού το δίκιο, τα μαλλιά των emo είναι πιο φουντωτά από των trendy. Επίσης οι emo έχουν δυο τύπους φράντζας. Ο ένας: όλη η φράντζα καλύπτει τη μισή μεριά του προσώπου, κρύβοντας έτσι το ένα μάτι τελείως. Α…! Βασικό! αυτή η θέση έχει συμβολικό χαρακτήρα. Σημαίνει ότι βλέπουν τη ζωή από την άσχημη πλευρά της και μόνο….Ο δεύτερος: η φράντζα καλύπτει και τα δυο μάτια μέχρι τη μύτη (μην ανησυχείτε…αναπνέουν κανονικά). Σ’ αυτή την περίπτωση δεν βλέπουν τη ζωή καθόλου! Αφού να φανταστείτε σε λίγα χρόνια τα περισσότερα αυτοκινητιστικά δυστυχήματα θα είναι από emo, διότι δεν θα μπορούν να βλέπουν από αριστερά και δεξιά για να περάσουν το δρόμο και θα τους πατάει από φορτηγό μέχρι και ποδήλατο. Α! Σημείωση: αν τους βλέπετε να περπατούν έχοντας πολύ ψηλά το κεφάλι, μη βιαστείτε να βγάλετε συμπεράσματα. Όχι…δεν ψάχνουν για καμιά μπεκάτσα στον ουρανό αλλά ούτε είναι ψώνια. Απλά, αυτό τους διευκολύνει να βλέπουν και να μην σκοντάφτουν.

Και το «νούμερο» τρία των κατηγοριών είναι οι κάγκουρες. Αυτοί είναι οι «μάγκες» της υπόθεσης. Σύμφωνα με τα λεγόμενα των emο και των trendy, οι κάγκουρες είναι εκτός μόδας και έχουν λίγο πιο φυσιολογικό ντύσιμο. Το βασικό αξεσουάρ τους είναι το ψαλίδι. Το χρησιμοποιούν στην περίπτωση που δουν κάποιον emο για να του κόψουν τη φράντζα, αφού βέβαια τον δείρουν, τον χτυπήσουν και ίσως, τον κλέψουν. Έπειτα κρατούν τη φράντζα ως ένα είδος τρόπαιου της «γενναίας» αυτής πράξης. Έτσι για ενθύμιο……Δεν ξέρω βέβαια αν γίνεται και κάποιος διαγωνισμός. Το άσχημο με τους κάγκουρες δεν είναι η εμφάνισή τους αλλά ο φανατισμός που δείχνουν απέναντι στους emo, χωρίς κάποιο ουσιαστικό λόγο.

Προσωπικά, πιστεύω ότι καλό είναι να παίρνουμε στοιχεία από τη μόδα και να τα προσαρμόζουμε στην προσωπικότητά μας, δημιουργώντας έτσι το δικό μας μοναδικό στυλ. Είμαστε σε μια ηλικία που θέλουμε να ξεχωρίσουμε, όμως αντιγράφοντας πιστά ό,τι μας «πασάρουν» χωρίς καμία κριτική και επεξεργασία γινόμαστε όλοι ίδιοι. Ας γίνει ο καθένας ό,τι θέλει αλλά χωρίς υπερβολές. Σταματήστε λοιπόν, να αντιγράφετε και να μαλώνετε. Παραμείνετε ο εαυτός σας και οι υπόλοιποι θα σας δεχτούν γι’ αυτό που είστε.

Παναγιωτοπούλου Άννα – Μαρία Β2

# ΕΝΗΛΙΚΙΩΣΗ!...¨ΚΑΤ΄ ΕΠΙΛΟΓΗ Ή ΚΑΤ΄ ΑΝΑΓΚΗ;

Είμαστε τόσο μικροί… στα μάτια των γονιών μας… που μπορούμε να μένουμε στο σπίτι τους ακόμη και για όλη μας τη ζωή…

Πάντα ήταν πολύ δύσκολο για τους έφηβους να αποχωρισθούν την οικογενειακή τους εστία, αλλά πολύ περισσότερο στις μέρες μας, δεδομένου ότι τα προβλήματα που πρέπει να αντιμετωπίσουμε μακριά από αυτή είναι πολύ περισσότερα!

BD10263_ Η εμφάνιση των νέων οικογενειακών «μοντέλων», των όχι και τόσο συντηρητικών… αλλά και η επίδραση των media στους νέους

BD10263_ Η επιμήκυνση της φοιτητικής ζωής για την απόκτηση των διάφορων διπλωμάτων

BD10263_ Οι δυσκολίες στην επαγγελματική ζωή: εφήμερες εργασίες και κακοπληρωμένοι μκροϋπάληλοι, ανεργία άρα και αδυναμία δημιουργίας σοβαρής σχέσης

BD10263_ Η ελαστικότητα των γονιών σε θέματα ελευθερίας και ανεξαρτησίας

BD10263_ Το γεγονός ότι οι νέοι αισθάνονται πλήρως προστατευμένοι αλλά και οικονομικά καλυμμένοι στο σπίτι των γονιών τους, οδήγησαν στην αύξηση ….των ορίων ηλικίας και για την «ενηλικίωσή» τους.

Και αυτές είναι κάποιες από τις αιτίες που μένουμε έφηβοι « αιώνια» αλλά και που δεν ανεξαρτητοποιούμαστε οικονομικά από τους γονείς μας. Καταλαβαίνετε, λοιπόν,γιατί οι σημερινοί νέοι δεν είναι ποτέ έτοιμοι να αντιμετωπίσουν τις επικείμενες δυσκολίες και… φαντάζεστε τι είδους υπάλληλοι θα στελεχώσουν τις ελληνικές εταιρείες αύριο, αν φυσικά κάποιοι τα καταφέρουν!

Καιρός, λοιπόν, να αφυπνιστούμε!!

Αργύρη Ελευθερία Β1

**ΣΤΟΧΟΙ**

j0299125**Ό**λοι βάζουμε στόχους στη ζωή μας: από το «να σταματήσω να τρώω τα νύχια μου» μέχρι το «να πε- ράσω στο Πανεπιστήμιο». Οι στόχοι τίθενται από τον καθένα, επειδή πιστεύει πως με την επίτευξή τους η ζωή του θα βελτιωθεί, θα γίνει πολύ καλύτερη, θα γίνει χειροπιαστή η ευτυχία. Μάλιστα, επειδή ο κάθε άνθρωπος είναι διαφορετικός, έχει και διαφορετικά κριτήρια για την ευτυχία, άρα και διαφορετικούς στόχους. Όμως, όποιος κι αν είναι αυτός, κάνουμε τα αδύνατα δυνατά για να τον πραγματοποιήσουμε, καταθέτουμε όλες μας τις δυνάμεις, αφοσιωνόμαστε πλήρως στην αποστολή αυτή και όλα τα υπόλοιπα περνούν σε δεύτερη ή και σε τρίτη μοίρα. Τελικά, μπορεί και να καταφέρουμε να πετύχουμε το στόχο μας και τότε χαιρόμαστε, νιώθουμε ικανοποίηση…, μέχρι όμως να το συνηθίσουμε και να γίνει πλέον κι αυτό – το άλλοτε άπιαστο όνειρο – ένα ακόμα κεκτημένο μεν, που αντιμετωπίζεται σαν δεδομένο δε, και όπως όλοι μας γνωρίζουμε τα δεδομένα δεν εκτιμώνται και πολύ…. Τότε θέτουμε ένα νέο στόχο και επιδιδόμαστε στην πραγμάτωσή του με όλο μας το είναι και όταν το αποκτούμε κι αυτό, έπειτα θέλουμε και κάτι άλλο….Αναλογιστείτε όμως πόσο καιρό από τη ζωή μας, πόση ενέργεια και πόση προσπάθεια έχουμε καταβάλει γι’ αυτό το στόχο!…Πόσο έχουμε αφήσει τη ζωή και την καθημερινότητά της να περάσει χωρίς να τη γευτούμε, χωρίς καν να την καταλάβουμε!!

Ίσως, αυτός ο προβληματισμός μου να γεννήθηκε, επειδή βιώνω μια τέτοια κατάσταση. Ο στόχος μου; Να περάσω στη σχολή που θα με οδηγήσει στο επάγγελμα που θεωρώ ιδανικό για μένα. Η κατάσταση που βρίσκομαι για να τον επιτύχω; Είμαι όλη μέρα στους δρόμους για το σχολείο, μετά φροντιστήριο και τέλος, στο σπίτι για διάβασμα. Θα πει κανείς ότι αξίζει αυτή η θυσία για να εξασφαλίσω το μέλλον μου και τη ζωή που θέλω να κάνω. Δε θα διαφωνήσω, όμως κάτι με τρομάζει…Ένας χρόνος από τη ζωή μου θα περάσει χωρίς να το καταλάβω, χωρίς να κάνω τίποτα απολύτως που θα ευχαριστεί εμένα, γιατί απλά κάτι τέτοιο θα μου δημιουργήσει τύψεις, καθώς χάνω χρόνο από το «πολύτιμο» διάβασμά μου. Όλα αυτά τα μικρά καθημερινά διαλείμματα απουσιάζουν από το δικό μου πρόγραμμα. Η τηλεόραση, τα περιοδικά, ο μεσημεριανός ύπνος, το σινεμά…..

Ακόμα δεν έχω καταλήξει ποιος είναι ο σωστός τρόπος να προσπαθείς να επιτύχεις το στόχο σου, ή μάλλον ξέρω, αλλά φοβάμαι να τον ακολουθήσω, καθώς κάτι τέτοιο μπορεί να θεωρηθεί ή ακόμα και να αποδειχθεί ανεπαρκές ή φυγόπονο. Με το άρθρο μου αυτό θέλησα να μοιραστώ αυτές μου τις σκέψεις. Το συμπέρασμα δικό σας, εγώ αδυνατώ να απαντήσω….

Άννα Ματσαγγούρα Γ2

Ο ΠΛΑΝΗΤΗΣ ΓΗ ΕΚΠΕΜΠΕΙ SOS



**Τ**ο περιβάλλον προσελκύει τα τελευταία χρόνια όλο και περισσότερο το ενδιαφέρον μας. Προβλήματα όπως η αύξηση του πληθυσμού, οι κλιματολογικές αλλαγές, η εξαφάνιση οργανισμών και η μείωση της βιοποικιλότητας, η αλλοίωση και η ρύπανση του εδάφους, η καταστροφή του στρώματος του όζοντος, κ.α. έχουν γίνει και θέματα καθημερινού δημοσιογραφικού ενδιαφέροντος. Τα ΜΜΕ μας δίνουν τη δυνατότητα να αντιληφθούμε το μέγεθος αυτών των προβλημάτων καθώς μας φέρνουν σε επαφή με κάθε άλλο μέρος του πλανήτη. Καθημερινά, αντιλαμβανόμαστε ότι όσα διαδραματίζονται γύρω μας μάς προειδοποιούν ότι αν δεν μάθουμε να ζούμε προστατεύοντας το περιβάλλον αντί να το επιβαρύνουμε, οι συνέπειες για τις επόμενες γενιές θα είναι δυσάρεστες. Βέβαια, τα τελευταία χρόνια έχουν γίνει αρκετές προσπάθειες για την επίλυση των προβλημάτων αυτών. Τα αποτελέσματα των προσπαθειών δεν αρκούν βέβαια για την επίλυση όλων αυτών των προβλημάτων και για να ζήσουμε σε ένα καλύτερο περιβάλλον. Αυτό προϋποθέτει τη συμμετοχή όλων μας, κατάλληλη παιδεία και ευαισθητοποίηση.

Η μοίρα είναι στα χέρια μας, η ΓΗ είναι στα χέρια μας.

Εμείς ως 10ο Λύκειο Πειραιά καταβάλλουμε μια μικρή προσπάθεια να βελτιώσουμε το περιβάλλον με το οποίο ερχόμαστε καθημερινά σε επαφή για να μπορέσουμε να ζήσουμε σ’ ένα αξιοπρεπές καθαρό περιβάλλον. Σταματήστε λοιπόν να επιβαρύνετε το χώρο στον οποίο περνάτε τη μισή σας μέρα!!! Και μεγάλο καλό θα κάνετε στην υγεία σας και πολλές ελπίδες θα προσφέρετε στο περιβάλλον.

Ευσταθιάδου Πωλίνα Α1

**Οι ωκεανοί απορροφούν όλο και λιγότερο διοξείδιο του άνθρακα**

Έπειτα από δεκαετή έρευνα στην περιοχή του Βόρειου Ατλαντικού, ερευνητές του Πανεπιστημίου της ανατολικής Αγγλίας ανακοίνωσαν πως η ποσότητα του διοξειδίου του άνθρακα που απορροφούν οι ωκεανοί έχει μειωθεί δραματικά. Οι ερευνητές υπολόγισαν την απορρόφηση του διοξειδίου του άνθρακα, κάνοντας περισσότερες από 90.000 μετρήσεις μέσω ειδικών συστημάτων που είχαν τοποθετήσει σε εμπορικά πλοία και τα αποτελέσματα ήταν άκρως ανησυχητικά. Η απορρόφηση του διοξειδίου του άνθρακα μειώθηκε στο ήμισυ την περίοδο 2000 - 2005 σε σχέση με τα μέσα της δεκαετίας του ‘90. Αυτό το πρόβλημα είναι πιθανό να αποτελέσει αιτία για επιδείνωση του φαινομένου του θερμοκηπίου. Αναλυτής του BBC δήλωσε ότι οι ερευνητές δεν γνωρίζουν εάν οι αλλαγές αυτές οφείλονται στις κλιματικές αλλαγές ή αποτελούν φυσικές μεταβολές. Ωστόσο, οι επιστήμονες τονίζουν πως τα συμπεράσματα στα οποία οδηγήθηκαν μέσω της έρευνας τούς εξέπληξαν και τους ανησύχησαν υπερβολικά. Αυτό συνέβη καθώς έχουν βάσιμους λόγους να πιστεύουν πως οι ωκεανοί μπορεί να κορεσθούν λόγω των εκπομπών αερίων του θερμοκηπίου, με συνέπεια, μετά από λίγο καιρό να πάψουν να απορροφούν διοξείδιο του άνθρακα. Από το σύνολο του διοξειδίου του άνθρακα που εκλύεται στην ατμόσφαιρα, το μισό παραμένει εκεί, ενώ το υπόλοιπο απορροφάται κατά ένα τέταρτο από τους ωκεανούς και κατά ένα τέταρτο από τη βιόσφαιρα στην ξηρά .

Μπομπότας Νίκος Α1

Μη με φωνάζεις «ξένο»

Επειδή άλλη μάνα με γέννησε

και σ’ άλλη γλώσσα άκουσες εσύ

τα όμορφα παιδικά σου παραμύθια…

μη με φωνάζεις «ξένο».

Το ψωμί σου δε διαφέρει από το δικό μου,

το χέρι σου είναι όμοιο με το δικό μου,

σαν τη φωτιά καίει

και η δικά μου φωτιά.

Γιατί λοιπόν με ονομάζεις «ξένο»;

Επειδή σ’ άλλους δρόμους βρέθηκα

και σ’ άλλο λαό γεννήθηκα

κι άλλες θάλασσες γνώρισα

και απ’ αλλού σάλπαρα;

Αλλά το ίδιο άγχος κρύβουμε κι οι δύο,

η ίδια εξάντληση

στην πλάτη μας βαραίνει,

αυτή που συντρίβει τον κάθε θνητό

μέσ’ απ’ του χρόνου τα σκοτάδια

από τότε που σύνορα δεν είχαν τεθεί

κι ανάμεσά μας ακόμη δεν είχαν φθάσει

όσοι διχάζουν

και σκοτώνουν τον φτωχό,

αυτοί που κλέβουν

και μοιράζουν ψέματα,

αυτοί που εμπορεύονται κι εμάς

και θάβουν αδίστακτα τα όνειρά μας,

όσοι εφεύραν αυτή τη λέξη

τη σκληρή: «ο ξένος»,

λέξη παγωμένη και γεμάτη θλίψη,

που θυμίζει λησμοσύνη κι εξορία.

Αν θέλεις το καλό μου κι είσαι καλός,

σταμάτα τώρα να με φωνάζεις «ξένο».

Αν θέλεις, κοίταξέ με στα μάτια,

πιο πέρα από το μίσος

ας φθάσει η ματιά σου,

ας ξεπεράσει φόβο, εγωισμό.

Για δες, άνθρωπος είμαι κι εγώ.

Όχι, δεν είμαι «ξένος».

*Γραμμένο από άγνωστο μετανάστη*



Συντακτική επιτροπή

Γαβαλά Ελένη

Γαβαλά Δικαία

Δελή Γεωργία

Έμινι Ερίλντα

Ζήκα Ειρήνη

Καλέα Σταυρούλα

Λαουτάρη Ειρήνη

Ματσαγγούρα Άννα

Μπεκαριάν Μαριρόζ

Μπομπότας Νίκος

Παναγιωτοπούλου Άννα-Μαρία

Με υπεύθυνους καθηγητές τους:

Κυριμκύρογλου Ελένη

Λιβανού Ειρήνη

Παναγιωτόπουλο Ηλία

Χρίστη Μάνια

Διεύθυνση Σχολείου

Κεχαγιά 6

Π. Κοκκινιά, Πειραιάς

Τηλ. – FAX: 2104203738

E-mail: 10lykpei@sch.gr

**ΠΡΟΣΕΧΩΣ!!!**

1. Το σχολείο μας διοργανώνει στις 10 Μαΐου έκθεση βιβλίου, στα πλαίσια της οποίας θα γίνει εκδήλωση με θέμα την προσφυγιά και τη μετανάστευση, σε συνεργασία με το σχολείο μεταναστών της Παλιάς Κοκκινιάς.

2. Και για το τέλος αφήσαμε το καλύτερο: Ελάτε να καμαρώσουμε τη θεατρική ομάδα του σχολείου μας, η οποία προετοιμάζει και θα παρουσιάσει στις 21 Ιουνίου το έργο του Δ. Ψαθά:

«Ένας βλάκας και μισός».